ארכיון 81

ארכיון 81 (באנגלית: Archive 81) היא סדרת אימה ומסתורין בהפקת "אטומיק מונסטר הפקות". הסדרה הופצה לצפייה על ידי שירות הזרמת המדיה "נטפליקס" ב-14 בינואר 2022. יוצרת הסדרה היא רבקה סוננשיין ששמשה כמפיקה אחראית, בצוותא עם המפיקים פול האריס בורדמן (אנ') שגם כתב את התסריט, ג'יימס ואן, מייקל קליר, אנטואן דווייהי ורבקה תומאס (אנ'). בתפקידים הראשיים משחקים מאמדו אצ'יי ודינה שיהאבי. שם הסדרה שאול משמו של פודקאסט העוסק בסיפורת אימה, והיא מבוססת באופן רופף על תוכני העונה הראשונה של הפודקאסט המופק על ידי דניאל פאוול ומארק סולינג'ר. העלילה לא מצביעה על משמעות כלשהי, הסבר או הקשר של המספר 81. בצילומי הסדרה נעשה שילוב של צילום קולנועי קונבנציונלי (מצלמה אובייקטיבית) עם סגנון הפאונד פוטג' המבוסס על צילום מנקודת מבט סובייקטיבית (POV), תוך הבחנה מכוונת בין איכויות הצילום. הסדרה כללה עונה אחת יחידה, ולא חודשה לעונה נוספת. הארכיונאי דן טרנר (מאמדו אצ'יי) עוסק ברסטורציה ודיגיטציה של סרטי וידאו ישנים עבור המוזיאון האמריקאי לקולנוע. כילד, נספו בני משפחתו של דן בשרפה מסתורית בביתם ששכן במחוז וסטצ'סטר, ניו יורק: אביו, ד"ר סטיבן טרנר שהיה פסיכולוג באוניברסיטת ניו יורק, אשתו, ובתם אמילי, אחותו הגדולה של דן, אשר ניצל מכיוון שיצא לטייל עם הכלבה קליאו. עקב האסון, דן סבל מבעיות נפשיות, ולקה בהתמוטטות עצבים. דן מקבל לידיו סרט צלולואיד ששלחה לטיפולו מלונדון אישה בשם איווי קרסט, בתו של הבמאי המנוח ויליאם קרסט אשר יצר בשנת 1958 סדרת אימה אנתולוגית בשם "המעגל". הסדרה לא שודרה מעולם מכיוון שסרטי הצילום נעלמו אחרי מותו של קרסט, ואיווי מצאה את הסרט בעזבונו, ולא יודעת מה יש בו. שנית, דן מקבל סדרת קלטות אנלוגיות Hi8 (אנ') פגומות לשחזור, לבקשת וירג'יל דוונפורט, נשיא תאגיד "LMG" ומייסד חברת "ולספרינג" (באנגלית: Wellspring), שייצרה ערכות לבדיקת סמני DNA. את הקלטות צילמה במרץ 1994 מלודי פנדראס (דינה שיהאבי), אשר לצורך תזה לדוקטורט באנתרופולוגיה תרבותית, חקרה קהילה שהתגוררה בבית הדירות "ויסר" באיסט וילג', ולשם כך השתכנה בדירה בבניין וריאיינה דיירים. לאמיתו של דבר, מלודי באה לשם לחפש את אמה הביולוגית, ההיסטוריונית הנעדרת ג'וליה בנט, שזו הייתה כתובתה הידועה האחרונה. הקלטות חולצו פגומות משרפה שכילתה את הבניין ב-26 במרץ 1994, ובשל מצבן, לא ניתן להעביר את הקלטות ממקומן, ודוונפורט מציע לדן 100 אלף דולר כדי שיעבור לעבוד במתקן מחקר בהרי קטסקיל, ששימש בעבר את "ולספרינג". דן מסרב להצעה, אחרי שמתברר שדוונפורט יודע פרטים חסויים על נסיבות אובדן משפחת טרנר. אולם בקלטת הראשונה שצילמה מלודי, דן רואה תמונה שלה בחברת כלבה שהוא מזהה כקליאו, לפי הקולר שעל צווארה. התעלומה משכנעת את דן לקבל את העבודה. את העלילה מניעה דמותו של "קָאֵלֵגוֹ", ישות על-טבעית שחציה אל וחציה שד. קאלגו שולט בעולם האחר המקביל לעולם הזה, שואף לאחד את שני העולמות ליקום אחד תחת שלטונו, ובוחר את מאמיניו שיפתחו עבורו את המעבר בבוא העת. פתיחת המעבר מתאפשרת רק פעם ב-70 שנה, כאשר כוכב השביט "כארון" נכנס למערכת השמש ונראה בשמי כדור הארץ. השביט "כארון" היה מחציתו של צמד גופים קוסמיים, והוא נקרא על שמו של כארון, עוזרו של אל השאול האדס ומשיט מעבורת המעבירה מתים מעולם החיים אל השאול על פני הנהר סטיקס, ולכן מכונה "משיט המעבורת". הגוף הקוסמי השני התרסק על כדור הארץ לפני מיליוני שנים, והשאיר על האדמה אבן חן שחורה נדירה, בשם "כארוניט". בכל מקום שבו מחזיקים חסידיו של קאלגו את האבן, מתפשט עובש שחור המבשר על נוכחותו, וגורם להזיות. המאמינים סבורים שקאלגו ייטיב עם האנושות, אולם מפגש מכשפות (אנ') בשם "בָּלְדוּנְג" ראה בו את צדו ההרסני, ובמאה ה-14 כלאו מכשפות הבלדונג את רוחו של קאלגו בתוך פסל, וכדי למנוע את שחרורו, הן ויתרו על כוח הכישוף שלהן, וחיות על פני האדמה כבנות אדם רגילות. כדי לשחרר את רוחו של קאלגו מהפסל, יש צורך בדם של מכשפת בלדונג, ונוכחותה נדרשת לטקס פתיחת המעבר. בשנות ה-20 של המאה ה-20 הקימה משפחת ווס (Vos) מניו יורק את "אגודת ווס", כת של חסידי קאלגו, שפעלה לזמן אותו לעבור מהעולם האחר לעולם הזה. לשם כך, גנבה אייריס ווס, מנהיגת הכת וממשיכת דרכו של אביה, את פסל קאלגו ואת ספר הפולחן הכולל את הלחש המזמן אותו. בשנת 1924, בלילה שבו נראה השביט "כארון", ביקשה אייריס לזמן את קאלגו לעבור מהעולם האחר, אך בשיאו של הטקס נשרף בית אחוזת ווס ונחרב, והכת נכחדה. בניין "ויסר" הוקם על חורבות אחוזת ווס, על ידי אדריכל שזהותו לא ידועה. הבניין נשרף במרץ 1994בנסיבות שלא התבררו, ו-13 מדייריו נחשבו מאז כנעדרים, בהם מלודי פנדראס. ככל שהוא מתעמק בסיפורה של מלודי, דן משתכנע שהוא יכול להצילה מהסוף המבעית שאותו חוותה 25 שנים קודם לכן. תוך כדי מאמציו לגלות מה גרם לשרפה ב"ויסר" ומה עלה בגורלה של מלודי, דן חווה הזיות וחלומות שבהם הוא משוחח איתה. בנוסף, דן מתחקה אחר נסיבות האסון שבו נספתה משפחתו, ובסדרה שזורים קטעי פלשבק מילדותו. בלדונג: הבחירה בכינוי היא מחווה לאמן הגרמני הנס בלדונג, בהשראת תחריט העץ "המכשפות" (אנ') שלו, משנת 1510. קאלגו: שם בדיוני שהומצא לצורך הסדרה, בהשראת מכלול מוטיבים ורעיונות ביצירות האימה והפנטזיה של ה.פ. לאבקרפט. חזותו החיצונית נוצרה בהשראת דמותו של חניבעל לקטר והתנוחה שבה הוא מביט למעלה, כשראשו מוטה כלפי מטה. כארון: שם כוכב השביט הבדיוני שאול משמו של כארון, המכונה גם "משיט המעבורת", שבמיתולוגיה היוונית הוא עוזרו של אל השאול האדס, ומשיט עבורו את המעבורת המשמשת להעברת מתים על פני הנהר "סטיקס", מעולם החיים אל עולם הרוחות, תמורת תשלום. הסבר זה מופיע גם בסרטון הפתיח של פרק 7 בסדרה. וירג'יל (דוונפורט), ביאטריז, כארון ו"המעגל": צירוף השמות יוצר אנלוגיה מידית לפרק "התופת" (אנ') בפואמה "הקומדיה האלוהית" של דנטה: בפרק זה, דנטה מובל דרך תשעת מעגלי הגיהנום על ידי משורר בשם "וירג'יליו". כמו כן, הרחבה שלפני הכניסה לבניין "LMG" מעוטרת במשולשים תחומים במעגל, בדומה לשרטוט שבחדר הפולחן באחוזת ווס ובבניין "ויסר". שמה של המדיומית ביאטריז רומז לשם האיטלקי ביאטריצ'ה, המבטאת אצל דנטה את ההתגלות האלוהית, וכארון הוא משיט המעבורת המסרב לאפשר לדנטה להיכנס לעולם המתים. השפה בה נאמר הלחש בטקסי הפולחן לזימון קאלגו, היא שפה מתוכננת שהומצאה במיוחד עבור הסדרה. מכיוון שמקורה של "אגודת ווס" הוא מצפון אירופה, השפה המלאכותית נוצרה כניב של סכסונית עתיקה (אנ'), שהיא שפה גרמאנית. ב-26 באוקטובר 2020 פורסם שרבקה סוננשיין תשמש מפיקה ראשית ומפיקה בפועל של סדרת אימה שתופק עבור "נטפליקס" על ידי "Atomic Mosters", בצוותא עם פול האריס בורדמן שגם יכתוב ויפיק, וג'יימס ואן שיפיק. עוד נמסר שהסדרה נוצרה בהשראת פודקאסט אימה בשם "ארכיון 81". ב-5 בינואר 2022 נודע על הצטרפותם של מייקל קליר, רבקה תומאס ואנטואן דווייהי, כמפיקים. במסגרת ההודעה על הפקת הסדרה, נמסר על ליהוקם של מאמדו אצ'יי ודינה שיהאבי לסדרה. שבועות ספורים אחר כך, ב-17 בנובמבר 2020, נמסר על צירופם של השחקנים מרטין דונובן, מאט מקגורי, ג'וליה צ'אן, אוואן ג'וניגקייט ואריאנה ניל. שלב הצילומים שהתקיים בפיטסבורג, פנסילבניה, החל ב-16 בנובמבר 2020, והסתיים ב-29 במרץ 2021. רבקה תומאס ביימה ארבעה פרקים מתוך שמונת פרקי העונה הראשונה. הבניין אשר דימה את בניין "ויסר", נמצא בשדרה הראשונה מס' 436 באזור בנייני הלופטים במרכז פיטסבורג, שם נעשו צילומי החוץ. אך פנים הבניין הוא תפאורה שנבנתה בתוך אולפן. המוזיאון שבו עובד דן טרנר, The Moving Image Museum, הוא מוזיאון אמיתי השוכן ברובע קווינס בניו יורק, בכתובת: השדרה ה-35, מס' 36-01. בניין המשרדים המדמה את מטה תאגיד LMG, נמצא ברחוב סטנוויקס מס' 11 בפיטסבורג. לוגו התאגיד נוצר באמצעות גרפיקה ממוחשבת, והוא מכסה לוגו של בנק השוכן בבניין. הבית ששימש לצילומי "אחוזת ווס" בשנת 1924, הוא בית אחוזה שהוקם בשנת 1906 בשדרה החמישית בפרוור שיידיסייד שבעיבורי פיטסבורג, ומשמש כבית מלון. הסדרה הופצה לצפייה בהזרמת מדיה על ידי "נטפליקס", ב-14 בינואר 2022. במאגר הביקורות "Rotten Tomatoes" עומד שיעור הדעות החיוביות על 86%, עם דירוג ממוצע של 7.2/10, בשקלול 35 ביקורות. סיכום הביקורות הוא שהסדרה מהווה תערובת מסקרנת של אימה וסיפורת אפלה (אנ'), ומספקת ריגושים על-טבעיים ממכרים ולא מרפים בדרך הטובה ביותר. באתר הביקורות "Metacritic" עומד ניקוד הסדרה על 73/100, לפי ממוצע משוקלל של 16 ביקורות המוגדרות "אוהדות בדרך כלל". אתר האינטרנט הרשמי של "ארכיון 81" "ארכיון 81", במסד הנתונים הקולנועיים IMDb (באנגלית) "ארכיון 81", באתר נטפליקס "ארכיון 81", באתר Rotten Tomatoes (באנגלית) "ארכיון 81", באתר Metacritic (באנגלית) "ארכיון 81", במסד הנתונים הקולנועיים KinoPoisk (ברוסית) "ארכיון 81", ברשת החברתית אקס (טוויטר) "ארכיון 81", קדימון הסדרה בערוץ "נטפליקס", באתר יוטיוב, 5 בינואר 2022 האלבום של "ארכיון 81", בשירות הזרמת המוזיקה "ספוטיפיי" מקובל כשם סתמי לאדם חי, כאשר אין עניין, לו או לזולתו, לנקוב בשמו האמיתי. מלודי אף מתבדחת איתו על כך. Haff, Lauren (January 17, 2022). Archive 81 showrunner answers our burning questions about that shocking finale and the show's future. Entertainment Weekly. Retrieved February 4, 2022 Sousa, De Yann (6 Janvier, 2022). Netflix : cette série d'horreur vous plonge dans une enquête qui va vous faire frémir. HITEK.fr. Retrived January 14, 2022 ARCHIVE 81: SERIES SCORE BY BEN SALISBURY & GEOFF BARROW RELEASES DIGITALLY, NETFLIX SUPERNATURAL THRILLER NOW STREAMING. Sountracks Scores and More. Retrieved January 17, 2022 Archive 81. imdb. retrieved January 14, 2022 Romanchick, Shane (November 30, 2021). 'Archive 81' Images Reveal a Time-Bending Horror Show on Netflix. Collider. Retrieved January 9, 2022 Kanter, Jake (October 26, 2020). Archive 81’: Mamoudou Athie, Dina Shihabi To Star In Netflix Series Inspired By Horror Podcast; James Wan’s Atomic Monster Producing. Deadline Hollywood. Retrieved January 9, 2022 Korngut, Josh (Jnuary 5, 2022). James Wan’s Found-Footage Series ‘Archive 81’ Looks Scary As Hell. Dread Central. retrieved January 5, 2022 Stefansky, Emma (january 15, 2022). Netflix's 'Archive 81' Has the Weirdest Ending It Could Possibly Have. Thrillist. Retrieved January 26, 2022 Archive 81 Official website. Retrieved January 9, 2022 Weisner, Jasef (August 9, 2016). ‘Archive 81’: An Interview with the Creators of the Horror Audio Drama, Daniel Powell & Marc Sollinger. TVOvermind. Retrieved January 16, 2022 Mroch, Courtney (January 28, 2022). Archive 81: 23 Questions You’ll Probably Have After Watching the Series. Haunt Jaunts. Retrieved February 5, 2022 Fishman, Scott (January 17, 2022). ‘Archive 81’ Showrunner Unpacks Complex & Terrifying First Season. TV Insider. Retrieved February 6, 2022 Woinski, Bart (January 17, 2022). How Archive 81 Uses Found Footage To Create Immersive Horror. Screen Rant. Retrieved February 5, 2022 Andreeva, Nellie (March 24, 2022). ‘Archive 81’ Canceled By Netflix After One Season. Deadline Holywood. Retrieved March 27, 2022 Archive 81 – The Cast. Netflix Tudum. Retrieved January 17, 2022 Mangan, Lucy (January 14, 2022). Archive 81 review – the horror series humanity needs right now. The Guardian. Retrieved January 17, 2022 Loftus, Johnny (January 19, 2022). What Is The Kaelego Demon in ‘Archive 81’?. Decider. Retrieved January 29, 2022 Olphin, Olivia (January 17, 2022). What is Kharonite from Archive 81? Is it a real gemstone?. The Focus. Retrieved January 29, 2022 bojalad, Alec (January 25, 2022). Archive 81 Explained: Kaelego, Otherworld, Baldung Witches, and More. Den of Geek. Retrieved January 29, 2022 Del Rosario, Alexandra (January 5, 2022). ‘Archive 81’ Trailer: Mamoudou Athie & Dina Shihabi Uncover Sinister Secrets In Netflix’s Podcast-Inspired Horror Series. Deadline Hollywood. retrieved January 9, 2022 Pelkert, Mark (January 5, 2022). ‘Archive 81’ Trailer: Netflix Horror Series Asks ‘What Is Going on in This Building?’. Indie Wire. Retrieved January 10, 2022 Ariana Neal. IMDb. Retrieved January 9, 2022 Hartman, Lee (November 3, 2013). Why Aren’t There More John Smiths in the U.S.?. Slate. Retrieved January 18, 2022 Witter, Brad (January 19, 2022). Here's What Inspired Kaelego & The Baldung Witches From Archive 81. Bustle. Retrieved January 24, 2022 Stanley, Anya (January 18, 2022). Archive 81 Season 2 Is Part Of The Plan, But It's Not Confirmed Yet. /Film. Retrieved January 26, 2022 Petski, Denise (November 17, 2020). ‘Archive 81’: Martin Donovan, Matt McGorry, Julia Chan, Evan Jonigkeit & Ariana Neal Join Netflix Series Inspired By Horror Podcast. Deadline Hollywood. Retrieved January 9, 2022 Film and TV Projects Going Into Production, Modified January 5, 2022. Variety Insight. Retrieved January 9, 2022 Moon,Ra (January 20, 2022). The Real Visser Apartments Building & the Archive 81 House Location. Atlas of wonders. Retrieved January 26, 2022 Ramanova, Natalia (January 23, 2022). Visser Apartments on Archive 81: The Building is Not Real!. NetflixDeed. Retrieved January 26, 2022 Korngut, Josh (December 17, 2021). Here Is Every Horror Movie Coming To Netflix In January. Dread Central. Retrieved January 9, 2022 Archive 81: Season 1. Rotten Tomatoes. Retrieved January 24, 2022 Archive 81: Season 1. Metacritic. Retrieved January 24, 2022